5 พยัคฆ์ร้าย

***5 พยัคฆ์ร้าย*** เป็นภาพยนตร์ไทยแนวโลดโผน ผจญภัย ขนาด 16 มม. พากย์สด ปี พ.ศ. 2508 กำกับโดยครูเนรมิต นำแสดงโดยมิตร ชัยบัญชา, เพชรา เชาวราษฎร์, สมบัติ เมทะนี, มิสจีน่า ฮัน, ชนะ ศรีอุบลและขวัญตา บัวเปลี่ยนสี เข้าฉายครั้งแรกเมื่อวันที่ 29 มกราคม พ.ศ. 2508 ที่โรงภาพยนตร์ศาลาเฉลิมกรุง ภาพยนตร์เรื่อง 5 พยัคฆ์ร้าย เป็นภาพยนตร์ลำดับที่ 2 จากทั้งหมด 4 เรื่องที่มิตร ชัยบัญชา และสมบัติ เมทะนี แสดงนำร่วมกัน ต่อจากภาพยนตร์เรื่อง *[[สิงห์ล่าสิงห์]]* (2507) ซึ่งเป็นภาพยนตร์ที่นำแสดงโดยนักแสดงนำชายที่ได้รับความนิยมสูงในยุคนั้นถึงสองคน

จากบริบทดังกล่าว ทีมผู้สร้างจึงกำหนดให้เพชรา เชาวราษฎร์ รับบทเป็นฝาแฝด เพื่อที่บทบาทของมิตรและสมบัติจะได้เกิดความสมดุล สำหรับภาพยนตร์เรื่อง 5 พยัคฆ์ร้าย ทีมผู้สร้างต้องการนักแสดงนำหญิงที่มีศักดิ์ศรีเทียบเท่ากับเพชราจึงติดต่อมิสจีน่า ฮัน นักแสดงหญิงจากฮ่องกง มารับบทนำคู่กับสมบัติ

กลุ่มวัยหวานวันวานของมนัส กิ่งจันทร์ ได้รับข้อมูลว่ายังคงหลงเหลือกากฟิล์มของภาพยนตร์เรื่อง 5 พยัคฆ์ร้าย จึงได้ดำเนินการติดตามค้นหา อย่างไรก็ตาม ณ ปัจจุบันยังไม่ปรากฏข้อมูลว่ากากฟิล์มดังกล่าวอยู่ที่ใด

## เนื้อเรื่อง
เหตุการณ์เกิดขึ้นที่ตำบลสันฉลาม บริเวณที่ดินสองไร่ซึ่งอยู่ติดกัน คือไร่ของนายทอง เอกเทศ (ทัต เอกทัต) และไร่ของผู้ใหญ่แพง ไพบูลย์ ทั้งสองฝ่ายมีความขัดแย้งกันมาเป็นเวลานาน เนื่องจากนายทองพยายามซื้อที่ดินของผู้ใหญ่แพง แต่ถูกปฏิเสธ จึงใช้อิทธิพลกดดันผู้ใหญ่แพงอย่างต่อเนื่อง

ผู้ใหญ่แพงมีลูกสองคน ได้แก่ โพธ ไพบูลย์ (ชนะ ศรีอุบล) ชายหนุ่มนิสัยใจร้อน และไพรำ ไพบูลย์ (เพชรา เชาวราษฎร์) บลูกสาว ส่วนโพธมีภรรยาชื่อ วไลพร (ขวัญตา บัวเปลี่ยนสี) วันหนึ่งผู้ใหญ่แพงถูกลอบสังหารภายในบ้านของตน โพธและไพรำเข้าประคองบิดาในวาระสุดท้าย โดยผู้ใหญ่แพงได้กำชับไม่ให้ขายที่ดินและไม่ให้ล้างแค้น แต่โพธไม่ยอมทำตาม
โพธออกติดตามคนร้ายจนล่วงล้ำเข้าเขตไร่ของนายทอง และถูกยิงได้รับบาดเจ็บ เนื่องจากนายทองมีลูกน้องฝีมือดี 4 คน ได้แก่ ฟ้าฟื้น ฟันเสือ (ทักษิณ แจ่มผล), โอ อัสนี (ประจวบ ฤกษ์ยามดี), เคียว ดาวคะนอง (อดินันท์ สิงห์หิรัญ) และง่วน งาแซง (ชาณีย์ ยอดชัย) หลังจากนั้นโพธมักมีเรื่องกับกลุ่มของนายทองอยู่เสมอ

วันหนึ่งที่บาร์พรานทะเล ซึ่งเป็นกิจการของนายทอง มีชายแปลกหน้าชื่อ เชษฐ ชวาล (มิตร ชัยบัญชา) เข้ามาในร้านและแสดงท่าทีไม่เกรงกลัวใคร ฟ้าฟื้นสั่งให้เคียวไปสอบถามตัวตน เกิดการยั่วยุจนเคียวชกต่อยกับเชษฐ แต่พ่ายแพ้และสลบไป ระหว่างนั้นมีชายอีกคนปรากฏตัวขึ้น คือ เผด็จ ผันผยอง (สมบัติ เมทะนี) เข้าท้าประลองกับเชษฐ ทั้งสองต่อสู้กันอย่างสูสีจนหมดแรง ก่อนจะแยกย้ายกันไป โดยฟ้าฟื้นแอบติดตามเชษฐ

ฟ้าฟื้นพบว่าเชษฐไปติดต่อกับโพธ จึงรายงานให้นายทองทราบ นายทองสั่งให้จับตัวเชษฐเมื่อกลับมาที่บาร์ และใช้การสะกดจิตสอบสวน แต่เชษฐอ้างว่ามารับจ้างทำงานให้โพธ นายทองสั่งให้ลูกน้องทำร้ายเชษฐจนสลบและนำไปทิ้งนอกร้าน โพธ ไพรำ และคนในไร่เข้าช่วยเหลือและพาเชษฐหลบหนี โดยมีเคียวขับรถไล่ตาม แต่รถเกิดอุบัติเหตุพลิกคว่ำและระเบิด ทำให้เคียวและลูกน้องเสียชีวิต

นายทองแค้นโพธอย่างหนัก ขณะเดียวกันเผด็จได้พบกับทิพมล (จีน่า ฮัน) บุตรสาวของนายทอง ซึ่งเคยมีความสัมพันธ์กันมาก่อนในสมัยเรียนที่กรุงเทพมหานคร ทั้งสองกลับมาสานสัมพันธ์กันอีกครั้ง ทำให้นายทองไม่พอใจและสั่งจับเผด็จ แต่ไม่สำเร็จ เผด็จหลบหนีไปได้

ทิพมลไปขอความช่วยเหลือจากโพธและเชษฐ ต่อมาเผด็จถูกนายทองจับตัวได้ เชษฐจึงเปิดเผยความจริงว่า เขา โพธ และเผด็จ เป็นเพื่อนสนิทที่ถูกส่งมาเพื่อสืบหากลุ่มผู้ก่อการร้ายซึ่งวางแผนทำลายล้างประเทศ และจากการสืบสวนพบว่านายทองไม่ใช่ตัวการ

เชษฐขอความช่วยเหลือจากปริศนา (ปรียา รุ่งเรือง) ผู้จัดการบาร์ โดยทิพมลและปริศนาร่วมมือกันช่วยเหลือเผด็จ แต่โอได้แอบบันทึกเทปเสียงการสนทนาทั้งหมดและนำไปให้นายทองฟัง ทำให้นายทองโกรธแค้นที่ทิพมลและปริศนาหักหลังตนเอง

ต่อมาเผด็จทราบว่าผู้ลอบสังหารผู้ใหญ่แพงคือโอโดยนายทองไม่ได้มีส่วนเกี่ยวข้อง ง่วนได้ยินความจริงดังกล่าวและทราบว่าโอเป็นผู้อยู่เบื้องหลังเหตุการณ์ทั้งหมด โอจับตัวเผด็จ ทิพมล และปริศนา ไปยังชุมโจรของตน เผด็จพยายามพาทิพมลและปริศนาหลบหนีแต่ไม่สำเร็จ เผด็จถูกยิงตกหน้าผา ส่วนทิพมลและปริศนาถูกควบคุมตัวไว้

ง่วนลอบนำข้อมูลเกี่ยวกับการหักหลังของโอ และการจับตัวทิพมลกับปริศนา ไปแจ้งให้นายทองทราบ นายทองจึงรวบรวมกำลังออกติดตามโอในเวลาเดียวกัน เชษฐและโพธเดินทางไปยังชุมโจรของโอ เมื่อพบกันภายในชุมโจร โอเสนอให้นายทองร่วมมือกัน และให้ยกทิพมลให้ตน จากนั้นจะร่วมกันจัดการกับโพธและเชษฐ และย้ายไปตั้งถิ่นฐานที่เกาะฉลาม เชษฐเปิดเผยว่าโอเป็นหัวหน้าขบวนการก่อการร้ายที่มีแผนทำลายประเทศไทย โอสั่งให้ลูกน้องเข้าจัดการทุกฝ่าย นายทองจึงร่วมมือกับโพธและเชษฐ

ฟ้าฟื้นจับตัววไลพรและไพรำซึ่งเป็นคนรักของเชษฐ เพื่อใช้เป็นตัวประกัน และช่วยโอหลบหนีไปยังเกาะฉลาม ที่เกาะฉลาม โอควบคุมตัวผู้หญิงทั้งหมดไว้ ฟ้าฟื้นขอให้โอปล่อยตัวปริศนา ขณะเดียวกันโอได้ลำเลียงวัตถุระเบิดจำนวนมากมายังเกาะ เพื่อเตรียมการก่อวินาศกรรมในกรุงเทพมหานคร

เผด็จซึ่งรอดชีวิตจากการตกหน้าผา เดินทางมายังเกาะฉลามและพบกับเชษฐและโพธ ทั้งสามเข้าทำลายฐานกำลังของโอ ระหว่างการต่อสู้ นายทองและง่วนถูกโอสังหาร ฐานกำลังของโอถูกทำลาย

โอและฟ้าฟื้นหลบหนีไปพร้อมควบคุมตัวไพรำ ทิพมล และวไลพร เชษฐติดตามและต่อสู้กับโอ ขณะที่เผด็จต่อสู้กับฟ้าฟื้น และโพธต่อสู้กับสมุนที่เหลือ ต่อมาโอ ฟ้าฟื้น และสมุนทั้งหมดเสียชีวิต เหตุการณ์จึงสิ้นสุดลง

ภายหลังเหตุการณ์ เชษฐใช้ชีวิตคู่กับไพรำ เผด็จใช้ชีวิตคู่กับทิพมล และโพธกลับมาอยู่กับวไลพร

## นักแสดง
* มิตร ชัยบัญชา รับบท เชษฐ ชวาล
* เพชรา เชาวราษฎร์ รับบท ไพรำ ไพบูลย์
* สมบัติ เมทะนี รับบท เผด็จ ผันผยอง
* มิสจีน่า ฮัน รับบท ทิพมล
* ชนะ ศรีอุบล รับบท โพธ ไพบูลย์
* ขวัญตา บัวเปลี่ยนสี รับบท วไลพร
* ปรียา รุ่งเรือง รับบท ปริศนา

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2508
หมวดหมู่:ภาพยนตร์โลดโผนไทย
หมวดหมู่:ภาพยนตร์ผจญภัยไทย
หมวดหมู่:ภาพยนตร์ที่กำกับโดย อำนวย กลัสนิมิ
หมวดหมู่:ภาพยนตร์ที่ถ่ายทำใน 16 มม.
หมวดหมู่:ภาพยนตร์ไทยในคริสต์ทศวรรษ 1960
หมวดหมู่:ภาพยนตร์ภาษาไทยในคริสต์ทศวรรษ 1960